Светлина върху пранаяма, Б. К. С. Айенгар
Светлина върху пранаяма,
------------------------


Б. К. С. Айенгар
----------------


Хиляди са публикуваните в света книги, посветени на характерните за хатха-йога статични пози (асани), докато солидните издания за йогическото изкуство на дишането (пранаяма) буквално се броят на пръсти. Причината за това впечатляващо съотношение е проста - същинската пранаяма е нещо твърде различно от елементарните дихателни упражнения, обикновено включвани в общите практически ръководства.

В този четвърти етап на Йога нещата вече стават пределно сериозни и малцина са тези, които притежават и знанията, и опита, и смелостта, позволяващи им да поемат отговорността да представят **всичките 14 типа дихателни техники и схемите за постепенното им овладяване и практикуване. Б. К. С. Айенгар е приел предизвикателството и се е справил отлично с тази трудна задача в типичния за него стил - с изключителна прецизност и внимание дори към най-дребните и фини детайли.** Много обстойно е разгледана дихателната система от гледна точка както на модерната анатомия, така и на древните йогически текстове, обсъдени са и важни специфични за предмета теми като надита и чакри, мудри и бандхи, биджа мантри.

За сериозните практикуващи има подробно разписана 200-седмична програма, разделена на пет курса (подготвителен, начален, за средно напреднали, за напреднали и силно интензивен), със специално ударение върху трудностите и опасностите, които трябва да бъдат избягвани. **Допълнително улеснение са 190-те снимки и около 20 графични илюстрации, многобройните справочни таблици и специализираният речник на термините.**

Това превръща **Светлина върху пранаяма** (първото публикувано на български език пълно практическо ръководство за изкуството на йогическото дишане) в достойно допълнение и продължение на другата вече позната и оценена от българските читатели класическа книга на автора - **Светлина върху Йога.**
**Пранаяма** дава възможност за постигане на крепко здраве и дълголетие, за контрол над емоциите, мислите, желанията и действията, за развиване на силна воля и способност за правилно преценяване. Това на свой ред води до стабилност, съсредоточеност и психическа уравновесеност - толкова необходими и липсващи качества в живота ни днес.